Журналистхэмрэ еджэныр фIыуэ зылъагъухэмрэ
IутIыж Борис и цIэр зэрихьэу Зэрэгъыж къуажэм дэт курыт еджапIэм журналист ныбжьыщIэхэмрэ тхылъыр фIыуэ зылъагъу щIалэгъуалэмрэ я зэIущIэ щекIуэкIащ. Махуэшхуэм зрагъэхьэлIат «Солнышко» сабий журналым и редактор нэхъыщхьэ НакIэ Еленэ, КъБР-м и Парламентым и депутат, «Минги Тау» журналым и редактор нэхъыщхьэ Додуев Аскэр, Журналистхэм я союзым и тхьэмадэм и къуэдзэ Шаваевэ Разият, Тхылъыр фIыуэ зылъагъухэм я республикэ зэгухьэныгъэм и унафэщI Шинкарёвэ Наталье.
ЗэIущIэм щхьэусыгъуэ хуэхъуар Iуэху дахэт: школым и 2-нэ классым щеджэхэм «Солнышко» журналым иригъэкIуэкIа «Дызэкъуэту дывгъэпсэу» зэхьэзэхуэм и саугъэт нэхъыщхьэр къахьащ. ЗэфIэкI зыбгъэдэлъ сабийхэмрэ абыхэм я гъэсакIуэхэмрэ зригъэцIыхуну къэпщытакIуэ гупым мурад ищIри, Зэрэгъыж еблэгъат.
ХьэщIэхэм къаIущIащ лъэпкъ фащэхэр екIуу зыщыгъ ныбжьыщIэхэр. Абыхэм адыгэбзэкIэ, балъкъэрыбзэкIэ, урысыбзэкIэ фIэхъус кърахащ. КъыкIэлъыкIуэу егъэджакIуэхэм ягъэлъэгъуащ IыхьитIу зэхэту литературэ-макъамэ лэжьыгъэр: япэр тхылъым цIыхум и гъащIэм щиIэ мыхьэнэм теухуат, етIуанэр — зэныбжьэгъугъэм. АпхуэдизкIэ гъэхуауэ псалъэрт, усэхэм къеджэрт, дахэу уэрэд жаIэрти, етIуанэ классым фIэкIа ахэр нэмысауэ уи фIэщ щыпхуэмыщI къэхъурт. Арагъэнщ Шинкарёвэ Наталье къыщыпсалъэм ахэр я лэжьэгъуу щIыжиIар.
ЕкIуу гъэщIэрэщIат зэIущIэр щекIуэкI пэшри. Пхъэбгъум дыгъэ сурэту къытещырт «Солнышко»-м и къыдэкIыгъуэ сабийхэм фIыуэ ялъэгъуахэр. НыбжьыщIэхэм и гугъу ящIащ журналым щIыдихьэхым икIи абы ехъулIэныгъэ иIэну ехъуэхъуащ.
Класс унафэщI Темыркъан Маринэ ныбжькIэ щIалэми, и IэщIагъэм фыуэ хещIыкI, сабийхэр еджэн яфIэфIу, абыкIэ зэхьэзэхуэу, тхылъыр зыпащI щымыIэу къегъэтэдж. Абы и щыхьэтщ и классыр зэхьэзэхуэм пашэ зэрыщыхъуар. А хъыбарым щыгуфIыкIащ егъэджакIуэхэм я Iуэхухэр зэпымыууэ ядэзыIыгъхэу, еджакIуэхэм я ехъулIэныгъэм ирипагэхэу школым и унафэщI АфIэунэ Аринэрэ абы и къуэдзэ Тембот Равидэрэ.
ЗэIущIэм и кIэухым Додуев Аскэр школ унафэщIым иритащ КIуэкIуэ Валерэ къызэралъхурэ илъэс 70 зэрырикъум и щIыхькIэ къыдагъэкIа медалыр, НакIэ Еленэ хуагъэфэщащ Лермонтовым и цIэр зезыхьэ Урысей комитетым и медалыр. Шинкарёвэ Наталье хэгъэрейхэр игъэгушхуащ щIыхь тхылъхэмкIэ, «Урысейм и лъэпкъхэр» къыдэкIыгъуэмкIэ, «Урыс классикэм и библиотекэ» серием хыхьэ тхылъхэмкIэ. Шаваевэ Разият Журналистхэм я зэгухьэныгъэм и ЩIыхь тхылъ яритащ, сабийхэр IэфIыкIэхэмкIэ игъэгуфIащ.
КъБР-м ЦIыхубэ хъыбарегъащIэ IэнатIэ, жылагъуэ,
дин зэгухьэныгъэхэмкIэ и министерствэм печатымкIэ,
тхылъ къыдэгъэкIынымрэ полиграфиемкIэ и къудамэ.
